Document ID: 32010R1099
Publication Date: 2010-11-26

Title and Content:
NARIADENIE KOMISIE (EÚ) č. 1099/2010
z 26. novembra 2010,
ktorým sa mení a dopĺňa príloha I k nariadeniu (ES) č. 669/2009, ktorým sa vykonáva nariadenie Európskeho parlamentu a Rady (ES) č. 882/2004, pokiaľ ide o zvýšenú mieru úradných kontrol pri dovoze určitých krmív a potravín neživočíšneho pôvodu
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (1), a najmä na jeho článok 15 ods. 5,
keďže:
(1)
V nariadení Komisie (ES) č. 669/2009 (2) sa stanovujú pravidlá týkajúce sa zvýšenej miery úradných kontrol, ktoré sa majú vykonať pri dovoze určitých krmív a potravín neživočíšneho pôvodu uvedených v prílohe I k uvedenému nariadeniu, a to na miestach vstupu do oblastí uvedených v prílohe I k nariadeniu (ES) č. 882/2004.
(2)
V článku 2 k nariadeniu (ES) č. 669/2009 sa stanovuje, že zoznam v prílohe I k uvedenému nariadeniu sa má pravidelne preskúmať, a to aspoň štvrťročne, pričom sa majú zohľadniť zdroje informácií uvedené v danom článku.
(3)
Z výskytu a závažnosti potravinových incidentov nahlásených prostredníctvom Systému rýchleho varovania pre potraviny a krmivá (Rapid Alert System for Feed and Food - RASFF), zo zistení rôznych misií do tretích krajín vykonaných Potravinovým a veterinárnym úradom, ako aj zo štvrťročných správ, ktoré členské štáty predložili Komisii v súlade s článkom 15 nariadenia (ES) č. 669/2009, vyplýva potreba prehodnotiť zoznam v prílohe I k uvedenému nariadeniu.
(4)
Pri prehodnocovaní tejto prílohy sa konkrétne musí znížiť frekvencia kontrol tých komodít, v ktorých prípade sa na základe uvedených informačných zdrojov preukázalo celkové zlepšenie súladu s príslušnými právnymi predpismi Únie a v ktorých prípade už nie je preto opodstatnená súčasná miera úradných kontrol, a zároveň sa musí zvýšiť frekvencia kontrol iných komodít, v ktorých prípade sa na základe tých istých zdrojov preukázal vyšší stupeň nesúladu s príslušnými právnymi predpismi Únie, ktorý oprávňuje zvýšenie miery úradných kontrol.
(5)
Nariadenie (ES) č. 669/2009 by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Príloha I k nariadeniu (ES) č. 669/2009 sa nahrádza znením prílohy k tomuto nariadeniu.
Článok 2
Toto nariadenie nadobúda účinnosť 1. januára 2011.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. novembra 2010

Classification:
Level 1 Topics: 100157
100155
100149
100147
100156
100144
Level 2 Topics: 100257
100175
100174
100215
100195
100242
100250
Level 3 Topics: 138
5769
1277
2479
525
2470
2735
1268
All Topics: 1277
1590
192
2735
2836
3730
4074
5606
7126